Piet 'Skiet' (82) sterf in hospitaal | Netwerk24
Piet 'Skiet' (82) sterf in hospitaal
Deur Malherbe Nienaber 14 Januarie 2020 22:47
Piet "Skiet" RudolphFoto: Facebook
Piet "Skiet" Rudolph, 'n bekende in regse kringe, is Dinsdagmiddag in 'n hospitaal in Pretoria oorlede in die ouderdom van 82 jaar.
Sy gesin het op sy Facebook-profiel die afsterwe van Rudolph as 'n "eggenoot, pa en volksman" bevestig.
"Baie dankie aan almal vir die hulp en bystand wat verleen is en steeds verleen word. Ons waardeer dit opreg. Sy stryd is verby, maar ons s'n duur voort," lui die inskrywing wat aan sy vrou, Sandra, en dogter, ook Sandra, toegeskryf word.
Begrafnisreëlings sal mettertyd bekendgemaak word.
David Christie, 'n vriend van Rudolph, het aan Netwerk24 bevestig dat hy om 16:00 oorlede is en gesê 'n volledige verklaring sal Woensdag uitgereik word.
Vriende van Rudolph het einde Desember verlede jaar gevra vir skenkings om sy mediese onkoste te help dek nadat hy in die Steve Biko-hospitaal weens 'n "hewige infeksie" aan sy voet opgeneem is en hy later ook infeksie in sy bors opgedoen het.
Rudolph was die afgelope paar jaar betrokke by 'n groep wat as die Boere-Republikeine bekendstaan en het die groep se Facebook-blad bestuur.
Hy was voorheen 'n raadslid in Pretoria vir die Herstigte Nasionale Party (HNP) en 'n lid van die Konserwatiewe Party (KP).